作者:白居易
標題:秦中吟十首：傷宅
內容:誰家起甲第，朱門大道邊。豐屋中櫛比，高牆外回環。累累六七堂，棟宇相連延。一堂費百萬，鬱鬱起青煙。洞房溫且清，寒暑不能幹。高堂虛且迥，坐臥見南山。繞廊紫藤架，夾砌紅藥欄。攀枝摘櫻桃，帶花移牡丹。主人此中坐，十載為大官。廚有臭敗肉，庫有貫朽錢。誰能將我語，問爾骨肉間。豈無窮賤者，忍不救饑寒。如何奉一身，直欲保千年。不見馬家宅，今作奉誠園。